**EKONOMINIAI RODIKLIAI**

**Verslas.** Vilniaus rajonas yra verslui palanki ir jam atvira Savivaldybė. Čia steigiama vis daugiau ūkio subjektų, be to, įmonės perkeliamos čia iš kitų savivaldybių. Verslas renkasi Vilniaus rajoną dėl jo patogios geografinės padėties, susisiekimo infrastruktūros, dėl Savivaldybės taikomų mokesčių lengvatų ir teikiamos paramos, taip pat vis intensyvesnio savivaldos ir verslo dialogo. Vilniaus rajone veikiančių ūkio subjektų skaičius kasmet auga (1 pav.).

Vilniaus rajone vyrauja didmenine ir mažmenine prekyba besiverčiančios įmonės, variklinių transporto priemonių ir motociklų remonto paslaugas teikiantys verslo subjektai, statybos įmonės.

*1 pav. Ūkio subjektų Vilniaus rajone skaičiaus dinamika*

Vilniaus rajono savivaldybė iš įsteigto Smulkiojo ir vidutinio verslo paramos fondo teikia paramą rajono teritorijoje veikiantiems verslininkams. Kasmet Savivaldybė remia vis daugiau verslo subjektų (2 pav.). Kasmet didėja ir paramos sumos, Savivaldybės skiriamos verslo subjektams (3 pav.).

*3 pav. Skirta lėšų iš Smulkiojo ir vidutinio verslo paramos fondo*

*2 pav. Smulkiojo ir vidutinio verslo paramos fondo paramos gavėjų skaičius*

2020 m. daugiausia kompensacijų buvo skirta išlaidoms, patirtoms steigiant arba plečiant gamybinę veiklą (4 pav.)

*4 pav. Verslo subjektų rėmimo analizė*

Vilniaus rajono savivaldybės taryba, siekdama sudaryti palankesnes sąlygas Vilniaus rajone vystyti smulkųjį verslą vykdant veiklą pagal verslo liudijimus, skatinti gyventojų užimtumą bei padidinti verslu užsiimančių asmenų skaičių 2020 metams, **nusprendė nedidinti fiksuotų pajamų mokesčio dydžių**. 2020 metais asmenims, vykdantiems veiklą pagal verslo liudijimus, buvo suteikta **fiksuotų dydžių pajamų mokesčio** **lengvatų** 21 529 Eur sumai. Palanki mokestinė aplinka prisideda prie augančio ekonominio aktyvumo.

|  |
| --- |
|  **Vilniaus rajono savivaldybė pagal įsigytų 2020 m. verslo liudijimų (3 735) skaičių iš visų 60 Lietuvos savivaldybių užima IV vietą, o pagal įsigytų verslo liudijimų mokėtiną sumą (223 964 Eur) – I vietą tarp rajonų savivaldybių ir VI vietą iš visų savivaldybių** |

**Mažesni tarifai.** Įstatymai leidžia savivaldybėms nustatyti žemės savininkams žemės mokesčio tarifus nuo 0,01 iki 4 proc., o nekilnojamojo turto mokesčio mokėtojams – nuo 0,5 iki 3 proc. Nuo 2018 metų Vilniaus rajono savivaldybė taiko gerąją praktiką, pagal kurią kitos paskirties žemės sklypams, iš jų gyvenamosios teritorijos, vienbučių ir dvibučių gyvenamųjų pastatų teritorijos sklypams, taiko **vieną mažiausių šalyje** **0,3 proc.** mokesčio tarifą ir **50 proc. mažina** mokestį fiziniams asmenims už vieną šio naudojimo būdo sklypą, kurio apskaičiuota suma yra didžiausia (žr. 1 lent.).

Žemės ūkio paskirties sklypams patvirtintas **0,6 proc.** tarifas, o apleistai žemės ūkio paskirties žemei didesnis - 3 proc. tarifas, nes Vilniaus rajono savivaldybė vykdo apleistų žemės plotų mažinimo politiką. Ji vykdoma sėkmingai, nes 2020 metais, palyginti su 2019 metais, gyventojų apleisti plotai sumažėjo 650 ha, juridinių asmenų – 15 ha.

Vilniaus rajone taikomas **0,8 proc**. nekilnojamojo turto mokesčio tarifas, o nuo 2019 metų kultūros, mokslo ir sporto paskirties statiniams (patalpoms) taikomas 25 proc. mažesnis (**0,6 proc.** mokesčio tarifas). Tokiu būdu Savivaldybė remia kultūros, mokslo ir sporto srities veiklas, pabrėžia jų reikšmę ir naudą mūsų visuomenei.

Nenaudojamoms, apleistoms arba neprižiūrimoms patalpoms ir statiniams taip pat taikomas didesnis (**3 proc.)** tarifas. Tai skatina savininkus tvarkyti savo nekilnojamąjį turtą ir siekti, kad jis būtų išbrauktas iš sąrašo statinių, kuriems taikomas padidintas tarifas.

**Mokesčių lengvatos.** 2020 metais dėl paskelbto karantino bei ekonominės veiklos draudimo arba ribojimo buvo priimtas Tarybos sprendimas **suteikti 25 proc. žemės, nekilnojamojo turto bei žemės nuomos mokesčių lengvatas visiems juridiniams asmenims** neatsižvelgiant į tai, ar šie mokesčių mokėtojai patenka į ūkio subjektų sąrašą, kurių veikla dėl karantino paskelbimo buvo ribojama arba draudžiama karantino metu. Šio sprendimo pagrindu 2020 m. suteiktos lengvatos valstybinės žemės nuomos mokesčio – 26 796 Eur, žemės mokesčio - 108 936 Eur (žr. 1 lent.).

Savivaldybė teikia mokesčio lengvatas žemės savininkams bei valstybinės žemės naudotojams: neįgaliesiems, pensinio amžiaus asmenims bei nepilnamečiams, kurių šeimose nėra darbingų asmenų. Šie asmenys yra atleisti nuo žemės mokesčio mokėjimo už 3 ha bendrą visų paskirčių žemės plotą kaimo vietovėse ir 0,25 ha Nemenčinės m.

2020 m suteikta žemės mokesčio lengvatų (žr. 1 lent.): už 12 205 ha - lengvatos dydis 940 942 Eur bei 18 120 Eur valstybinės žemės nuomos mokesčio.

Savivaldybė, skatindama ir palaikydama žemdirbystę, atleisdavo gyventojus nuo žemės mokesčio mokėjimo už 5 ha žemės ūkio paskirties žemės (išskyrus mėgėjų sodų sklypus) plotą kaimo vietovėse ir 0,25 ha Nemenčinės m. Pagal šį sprendimą suteikta lengvatų: 2020 m. – už 28 364 ha, lengvatos dydis – 328 850 Eur.

2020 metais Taryba priėmė sprendimą, pagal kurį nuo 2021 metų **daugiavaikėms šeimoms** teikiamos žemės mokesčio lengvatos už žemės plotą iki 3 ha kaimo vietovėse ir 0,25 ha Nemenčinės m. Šiuo metu tokia lengvata taikoma pensinio amžiaus, neįgaliesiems ir nepilnamečiams žemės savininkams.

|  |  |  |  |  |
| --- | --- | --- | --- | --- |
| **Eil.Nr.** | **Subjektai, kuriems suteiktos lengvatos** | **Žemės mokesčio lengvata, Eur** | **Valstybinės žemės nuomos mokesčio lengvata, Eur** | **Nekilnojamojo turto mokesčio lengvata, Eur** |
| 1. | Senatvės pensininkai, neįgalieji asmenys ir nepilnamečiai vaikai (lengvata už 3 ha kaimo vietovėse, 0,25 ha - Nemenčinės m. visų paskirčių sklypams) | 940 942 | 18 120 | - |
| 2. | Vilniaus rajono gyventojai(lengvata už 5 ha žemės ūkio paskirties sklypus kaimo vietovėse, 0,25 ha - Nemenčinės m.) | 328 850 | 6 355(už 3 ha žemės ūkio paskirties sklypus kaimo vietovėse, 0,25 ha - Nemenčinės m.) | - |
| 3. | Gyventojai (50 proc. lengvata už gyvenamosios, vienbučių ir dvibučių teritorijos sklypus, lengvata taikoma vienam sklypui, kurio apskaičiuota suma yra didžiausia ) | 682 563 | - | - |
| 4. | Juridiniai asmenys (25 proc. lengvata dėl COVID-19 pandemijos) | 108 936 | 26 796 | 108 482\* |
| 5. | Ūkininko ūkio lengvata(LR žemės mokesčio įstatymo 8 str. 2 d. 9 p.) | 8 635 | - | - |
| 6. | Kitos lengvatos(LR žemės mokesčio įstatymo 8 str. 1 d. 4 p. dėl minimalios 2 Eur mokėtinos sumos) | 3 900 | - | - |
|  | **Iš viso:** | 2 073 826 | 51 271 | 108 482 |

*1 lent. Žemės, valstybinės žemės nuomos ir nekilnojamojo turto mokesčių 2020 metais sutektos lengvatos*

*\* VMI 2021 m. kovo 16 d. duomenimis*

**Parama įsigyjant būstą.** Savivaldybė kasmet sudaro gyventojų, turinčių teisę į paramą būstui išsinuomoti, sąrašus. 2020 m. pabaigoje sąrašą sudarė 203 asmenys (šeimos). Lyginant su 2019 metais, asmenų (šeimų), laukiančių paramos būstui išsinuomoti, **sumažėjo** **14 proc.**

Siekdama padidinti socialinio būsto prieinamumą, Savivaldybė įsigijo 3 būstus ir juos skyrė laukiantiems pagal eilę asmenims ir šeimoms, turintiems teisę į paramą būstui išsinuomoti. 2020 metais gyvenamuoju būstu Savivaldybė aprūpino 11 asmenų/šeimų.

2020 metais Savivaldybė gavo 90 056 Eur už Savivaldybei nuosavybės teise priklausančių būstų pardavimą. Šias lėšas 2021 m. planuojama panaudoti socialiniam būstu pirkti arba statyti.

**Nemenčinės** mieste statomas **socialinis būstas**, kuriame bus įkurta 15 butų. Šiuo metu yra padaryta apie 50 proc. visų numatytų rangos darbų. Projekto vertė - 850 000 Eur. Projektą planuojama baigti 2021 m. Pasirašyta rangos sutartis dėl socialinio būsto statybos Mickūnų mstl. Projekto vertė - 1,2 mln. Eur. Numatoma įrengti 16 butų.

**Užimtumo didinimas.** 2021 m. sausio 1 d. registruotas nedarbas Vilniaus rajone buvo mažesnis (14,6 proc.) nei šalyje (16,1 proc.). Tarp darbo ieškančiųjų labiausiai augo dirbusių prekybos, apgyvendinimo ir maitinimo paslaugų sektoriuose.

*5 pav. Bedarbių procentas nuo darbingo amžiaus gyventojų*

Dažniausiai registruoto nedarbo rodiklis pasižymi sezoniškumu, t. y. žiemos mėnesiais bedarbių skaičius didėja, prasidedant pavasariui dažniausiai mažėja. Tačiau šiais metais kovo 16 d. šalyje paskelbus ekstremalią situaciją ir karantiną, situacija pasikeitė - mažėjo darbo jėgos paklausa. Darbdaviai susiklosčius tokiai situacijai registravo žymiai mažiau darbo pasiūlymų. Ypač didelį poveikį COVID-19 turėjo jaunimo nedarbo rodikliams.

**Užimtumo didinimo programa.** Savivaldybė kiekvienais metais rengia Užimtumo didinimo programą, dalyvauja įgyvendinant užimtumo rėmimo priemones. 2020 m. sausio 31 d. Vilniaus rajono savivaldybės tarybos sprendimu buvo patvirtinta 2020 m. Užimtumo didinimo programa. Programoje dalyvavo bedarbių, registruotų Užimtumo tarnyboje, tikslinės grupės t. y. vyresni nei 40 metų amžiaus asmenys, piniginės socialinės paramos gavėjai, nėščios moterys, vaikų motinos (įmotės) arba tėvai (įtėviai), vaiko globėjai, rūpintojai ir asmenys, faktiškai auginantys vaiką (įvaikį) iki 8 metų arba neįgalų vaiką (įvaikį) iki 18 metų, asmenys, prižiūrintys sergančius ar neįgalius šeimos narius, grįžę iš laisvės atėmimo vietų. Įgyvendinant Užimtumo didinimo programą, darbdaviams darbo užmokesčio kompensaciją 100 proc. iš valstybės biudžeto specialiųjų tikslinių dotacijų, skirtų savivaldybių biudžetams, lėšų mokėjo Savivaldybė, panaudojusi šiam tikslui 275 900 Eur. Pagal programą buvo įdarbinta 111 asmenų.

**Turtas**

**Viešasis transportas.** 2020 m. keleiviniam transportui stiprią įtaką padarė koronaviruso pandemija. Dėl 2020 m. kovo – gegužės mėn. bei lapkričio – gruodžio mėn. paskelbtų karantinų ir Vyriausybės sprendimų dėl viešojo transporto ribojimo ženkliai sumažėjo keleivių srautai, vežėjų surenkamos pajamos bei vežėjams mokama kompensacija dėl parduotų keleiviams su nuolaida važiavimo bilietų. Be to, Vilniaus rajono savivaldybė laikinai stabdė kai kurių reisų aptarnavimą. 2020 m. Vilniaus rajono savivaldybės įsteigtais maršrutais aptarnauta beveik 1,3 mln. keleivių (skaičius neapima į mokyklas nemokamai pavežamų mokinių.

Nuo 2019 m. rugpjūčio mėn. Vilniaus rajono savivaldybė vežėjams nekompensuoja patiriamų nuostolių. Visiems vežėjams, aptarnaujantiems Vilniaus rajono savivaldybės įsteigtus maršrutus, mokama už keleivių vežimo paslaugas už faktiškai įvykdytą ridą.

*6 pav. Autobusų skaičiaus pokytis*

2020 metais bendrojo ugdymo programas vykdančių mokyklų mokiniai, važiuojantys Savivaldybės įsteigtais maršrutais, ir toliau naudojosi nuo 2019 m. taikoma papildoma **(60 proc.) lengvata**.

2020 metais su 60 proc. lengvata parduota **81 750 bilietų** (2019 m - 92 500 bilietų). Už parduotus su 60 proc. lengvata bilietus vežėjams Savivaldybė 2020 metais sumokėjo daugiau kaip **59 000 EUR** kompensacijos (2019 m. - 65 000 EUR). 2020 m. SĮ Vilniaus rajono autobusų parkas (VRAP) aptarnavo 5 maršrutų kryptis: Nemenčinės, Paberžės, Rukainių, Čekoniškių ir Šumsko. 2020 m. VRAP aptarnavo **daugiau kaip 717 000 keleivių**, važiavo 33 maršrutais. VRAP 2020 m. aptarnavo daugiau kaip 50 proc. visų priemiestinių ir daugiau kaip 55 proc. visų keleivių.

*7 pav. Keleivių pervežimų dinamika*